《次韵金德儒秋怀 其一》
明代·殷奎

只影飘萧渭水头，凉风白雁一天秋。秦云未改南山色，汉月空涵故国愁。

万古勋名随野马，百年心事付沙鸥。后生莫漫誇形胜，舆地而今混九州。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。